《重登池上楼有感》
清代·张凤慧

谢客耽游地，彳亍步林麓。古树倚云根，飞泉出岩腹。

隔岸旧山青，崔巍耸积谷。峰色青似染，岚光净于沐。

月影沈寒潭，清光若可掬。披榛寿古碣，剥藓暗摹读。

忆昔题诗处，回步认绿竹。当年诸女伴，搜奇相追逐。

陈迹须臾间，踽踽剩我独。俯仰足伤怀，流光幸毋倏。

林鸟解留人，一声啼幽谷。残花堆断涧，飞霞落孤鹜。

归作《卧游图》，生绡裁半幅。

作者简介：张凤慧，字筠香，永嘉人。有《留香阁诗存》。